РЕШЕНИЕ НА КОМИСИЯТА
от 30 май 2007 година
за признаване по принцип на пълнотата на документацията, представена за подробен преглед, с оглед на възможното включване на Candida oleophila, щам О, в приложение I към Директива 91/414/ЕИО на Съвета
(нотифицирано под номер C(2007) 2213)
(Текст от значение за ЕИП)
(2007/380/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда да се изготви списък на Общността с разрешените активни вещества за включване в състава на продукти за растителна защита.
(2)
На 12 юли 2006 г. BIONEXT sprl. изпрати до органите на Обединеното кралство пакет от документи за активното вещество Candida oleophila, щам О, придружени от заявление за неговото включване в приложение I към Директива 91/414/ЕИО.
(3)
Органите на Обединеното кралство уведомиха Комисията, че при предварителния преглед документите за въпросното активно вещество отговарят на изискванията за данни и информация, установени в приложение II към Директива 91/414/ЕИО. Предоставената документация отговаря също така на изискванията относно информацията и данните, определени в приложение III към Директива 91/414/ЕИО, по отношение на продукт за растителна защита, съдържащ разглежданото активно вещество. Съгласно член 6, параграф 2 от Директива 91/414/ЕИО впоследствие документите бяха изпратени от заявителите до Комисията и други държави-членки и бяха предоставени на Постоянния комитет по хранителната верига и здравето на животните.
(4)
С настоящото решение следва официално да се потвърди на общностно равнище, че документацията принципно отговаря на изискванията за данните и информацията, предвидени в приложение II, и покрива - поне за един продукт за растителна защита, съдържащ въпросното активно вещество - изискванията на приложение III към Директива 91/414/ЕИО.
(5)
Настоящото решение не засяга правото на Комисията да изисква от заявителя да предостави на докладващата държава-членка допълнителни данни или информация с оглед изясняването на определени части от документацията.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засягат разпоредбите на член 6, параграф 4 от Директива 91/414/ЕИО, документацията относно активното вещество, определено в приложението към настоящото решение, предоставена на Комисията и държавите-членки с цел да бъде включвана в приложение I към спомената та директива, принципно удовлетворява изискванията за данните и информацията, предвидени в приложение II към Директива 91/414/ЕИО.
Също така документацията отговаря и на изискванията за данните и информацията, определени в приложение III към въпросната директива, по отношение на продукт за растителна защита, който съдържа съответното активно вещество, като се вземат предвид предложените употреби на този продукт.
Член 2
Докладващата държава-членка провежда подробен преглед на съответната документация и съобщава на Комисията заключенията от него заедно с препоръки относно включването или невключването на съответното активно вещество в приложение I към Директива 91/414/ЕИО и свързаните с това условия, възможно най-бързо и в срок една година считано от публикуването на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 30 май 2007 година.